Allister se soveelste waagstukDaar is ŉ ou waarheid in rugby dat jy nooit spelers uit hul posisie moet speel nie. Ja, die Bokke moes ŉ plan maak om die beseerde agtsteman Uzair Cassiem vir Saterdag se toets in die Rugbykampioenskap teen die All Blacks op Nuweland te vervang. Maar is dit nie ŉ groot waagstuk om die flank Francois Louw na agtsteman te verskuif en die slot Pieter-Steph du Toit, wat nog net twee keer, sonder welslae, in ŉ toets-opdrafspan toekantflank gespeel het, teen die All Blacks los te laat nie? Wil die Bokke die All Blacks fisiek oorheers, veral omdat Lood de Jager bo die beweegliker Franco Mostert op slot gekies is? Die rooikop-loskopstut Stephen Kitshoff, wat 18 keer in toetse op die bank was en toe opgestuur is, begin ook die eerste keer ŉ toets. Hy staan in vir Beast Mtawarira, wat volgens Coetzee persoonlike probleme het om na om te sien. Wanneer is dié besluit geneem? Die agterlyn bly darem dieselfde. Op die bank is die groentjie-vaskopstut Wilco Louw, wat na alle waarskynlikheid sy buiging sal maak as Ruan Dreyer in die tweede helfte vervang word. Ook so Chiliboy Ralepelle … Gaan húlle die All Blacks laat bewe? Is dié span vaardig genoeg, veral as daar teruggeval word op minder beweeglikheid? Sal dit beter in die lynstane gaan, nadat die haker Malcolm Marx nie sy slotte in die toets in Albany kon vind nie? Is daar genoeg vaart tussen die losvoorspelers? Gaan die agterste driehoek die verwagte lugaanvalle van Beauden Barrett en Aaron Smith kan trotseer? Is daar werklik ŉ baljagter? Vrae, vrae, vrae en min antwoorde. Die Springbokspan (toetse en punte tussen hakies) – 15. Andries Coetzee (8 toetse, 0 punte) 14. Dillyn Leyds (4, 0) 13. Jesse Kriel (24, 30) 12. Jan Serfontein (34, 25) 11. Courtnall Skosan (8, 10) 10. Elton Jantjies (19, 191) 9. Ross Cronje (5, 5) 8. Francois Louw (53, 40) 7. Pieter-Steph du Toit (28, 20) 6. Siya Kolisi (24, 20) 5. Lood de Jager (31, 20) 4. Eben Etzebeth (kaptein, 62, 15) 3. Ruan Dreyer (3, 5) 2. Malcolm Marx (10, 10) 1. Steven Kitshoff (18, 0). Bank: 16. Chiliboy Ralepelle (22, 5) 17. Trevor Nyakane (33, 5) 18. Wilco Louw (0, 0) 19. Franco Mostert (14, 0) 20. Jean-Luc du Preez (9, 5) 21. Rudy Paige (11, 5) 22. Handré Pollard (21, 188) 23. Damian de Allende (25, 15).